รถเก๋งแท็กซี่ไม่รอดร้องสคบ.ถูกยึดเพียบ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

โพสต์ทูเดย์ — ผู้บริโภคแห่ร้อง สคบ.พุ่ง 2,000 ราย อสังหาริมทรัพย์ยังครองแชมป์ ส่วนรถยนต์ส่อสัญญาณมีปัญหาค้างค่างวด แท็กซี่หนักสุด
นายนิโรธ เจริญประกอบ เลขาธิการสำนักงานคณะกรรมการคุ้มครองผู้บริโภค (สคบ.) เปิดเผยว่า ขณะนี้มีเรื่องร้องเรียนเกี่ยวกับรถยนต์เพิ่มขึ้นอย่างต่อเนื่อง ทั้งรถยนต์ เก๋ง กระบะ จักรยานยนต์ และแท็กซี่ที่ผู้บริโภคมีปัญหาทางการเงินจากที่ไม่มีความสามารถผ่อนชำระค่างวด และผิดนัดชำระหนี้สูงสุดถึง 9 งวด
โดยเฉพาะผู้ขับรถแท็กซี่ ที่ขณะนี้เริ่มมีสัญญาณปัญหาการผ่อนชำระค่างวด ส่วนหนึ่งเกิดจากจำนวนรถแท็กซี่มีมากขึ้น ขณะที่ผู้โดยสารลดค่าใช้จ่ายในการเดินทาง 
อีกทั้งการเช่าซื้อแท็กซี่นั้นไม่ได้อยู่ในประกาศของคณะกรรมการว่าด้วยสัญญาเรื่องให้เช่าซื้อรถยนต์และรถจักรยานยนต์ แต่เป็นธุรกิจควบคุมจึงขึ้นอยู่กับกฎหมายแพ่ง ซึ่งกรณีผิดนัดงวดใดงวดหนึ่งทางผู้ประกอบการสามารถยกเลิกสัญญาได้เลยและจะมีค่าปรับตามข้อสัญญา
นายนิโรธ กล่าวว่า เรื่องร้องเรียนหลักๆ ยังคงเป็นการจองซื้ออสังหาริมทรัพย์ และเกี่ยวกับบัตรเครดิตและสินเชื่อ ที่มีการคิดอัตราดอกเบี้ยและค่าทวงหนี้สูง 
โดยในรอบ 4 เดือน (ม.ค.เม.ย. 2553) มีการร้องเรียนรวม 2,133 รายการ เป็นการร้องเรียนเกี่ยวกับสัญญาการจองซื้ออสังหาริมทรัพย์สูงสุด 434 ราย รองลงมาเกี่ยวกับสัญญารถยนต์ 218 ราย และธนาคารพาณิชย์และสถาบันการเงิน 145 ราย โดยเป็นการร้องเกี่ยวกับบัตรเครดิต 81 ราย สินเชื่อ 37 ราย เช่าซื้อ 11 ราย และธนาคาร 14 ราย
ที่ผ่านมา สคบ.ได้เป็นตัวกลางในการเจรจาและแจ้งไปยังผู้ประกอบการ โดยได้ข้อยุติบางส่วน สำหรับที่ตกลงไม่ได้ก็อาจมีการดำเนินการทางกฎหมาย
นายนิโรธ กล่าวว่า สถิติการร้องเรียน สคบ. ไม่ได้เพิ่มขึ้นมากนัก แม้ว่าผู้บริโภครู้จักสิทธิตัวเองมากขึ้น ในขณะเดียวกันผู้ประกอบการมีความระมัดระวังในการประกอบธุรกิจด้วยจริยธรรมมากขึ้น และรู้เข้าใจกฎหมายการคุ้มครองผู้บริโภค เพราะหากประกอบธุรกิจไม่ตรงไปตรงมาถ้ามีเรื่องร้องเรียนแล้วจะเสียหายมาก